2. ปัจจัยความเสี่ยง

ในการประกอบธุรกิจของบริษัท ปัจจัยความเสี่ยงที่สำคัญที่อาจส่งผลกระทบต่อการดำเนินธุรกิจ
ประกอบด้วย

1.  ความเสี่ยงจากการพึ่งพิงกลุ่มผู้รับเหมาหลัก

บริษัทเป็นผู้รับเหมาติดตั้งระบบวิศวกรรมประกอบอาคาร
ซึ่งงานดังกล่าวจะดำเนินการควบคู่ไปกับงานโครงสร้างที่มีผู้รับเหมางานโครงสร้างเป็นผู้วางแผนและบริหารโครงการเป็นหลัก
อีกทั้งในส่วนงานของภาครัฐ มักจะเป็นการว่าจ้างแบบสัญญาเดียวคือ
การว่าจ้างผู้รับเหมางานโครงสร้างให้เป็นผู้รับเหมาหลักและเป็นผู้ว่าจ้างผู้รับเหมาช่วงในงานอื่นๆ
อีกทอดหนึ่ง ดังนั้น ผู้รับเหมาติดตั้งระบบวิศวกรรมประกอบอาคารส่วนใหญ่รวมถึงบริษัท
จึงมักต้องดำเนินงานภายใต้สัญญารับเหมาช่วงกับผู้รับเหมาหลัก
ซึ่งอาจทำให้มีข้อเสียเปรียบในการรับงานโดยเฉพาะอย่างยิ่งในส่วนงานภาครัฐ
เนื่องจากไม่สามารถเข้าประมูลงานโดยตรงเพื่อเป็นผู้รับเหมาหลัก
และมีอำนาจต่อรองกับกลุ่มผู้รับเหมาหลักน้อย

อย่างไรก็ดี แม้ว่าบริษัทจะมีความเสี่ยงจากการพึ่งพิงกลุ่มผู้รับเหมาหลัก
แต่บริษัทคาดว่าความเสี่ยงดังกล่าวมีไม่มากนัก
เนื่องจากกลุ่มผู้รับเหมางานโครงสร้างมักไม่มีความชำนาญในงานวิศวกรรมประกอบอาคาร ดังนั้น
ผู้รับเหมางานโครงสร้างกับผู้รับเหมาติดตั้งระบบวิศวกรรมประกอบอาคารจึงมีความสัมพันธ์ในลักษณะการพึ่งพิงกัน
และหากพิจารณาถึงอำนาจต่อรองหรือข้อเสียเปรียบในการเข้าประมูลงานของบริษัทเปรียบเทียบกับผู้รับเหมาหลักแล้ว
บริษัทคาดว่าข้อเสียเปรียบดังกล่าวไม่ได้ส่งผลกระทบต่อผลประกอบการหรือความสามารถแข่งขันของบริษัทอย่างมีนัยสำคัญ

2.  ความเสี่ยงจากการแข่งขันที่สูงในอุตสาหกรรม

ธุรกิจผู้รับเหมาติดตั้งระบบวิศวกรรมประกอบอาคารมีผู้ประกอบการจำนวนมาก
ตั้งแต่รายเล็กที่มีพนักงานเพียง 1-2 คน จนถึงรายใหญ่ที่มีพนักงานมากกว่า 1,000 คน
เนื่องจากเป็นอุตสาหกรรมที่ไม่มีข้อจำกัดในการเข้ามาดำเนินธุรกิจ (Barriers to Entry)
ดังนั้น จึงเป็นธุรกิจมีการแข่งขันที่ค่อนข้างสูง โดยเฉพาะอย่างยิ่งในช่วงเศรษฐกิจตกต่ำ
ผู้รับเหมาแต่ละรายจะใช้นโยบายแข่งขันด้านราคาในการประมูลงาน
เพื่อให้มีกระแสเงินสดรับเพียงพอต่อค่าใช้จ่ายคงที่ที่บริษัทแบกรับ
ซึ่งอาจส่งผลให้ผลประกอบการของผู้ดำเนินธุรกิจในอุตสาหกรรมลดต่ำลง

อย่างไรก็ดี โดยปกติแล้วความสามารถในการรับเหมางานหนึ่งๆ
จะขึ้นอยู่กับขนาดเงินทุนหมุนเวียนของผู้รับเหมาแต่ละราย
การแข่งขันส่วนใหญ่จึงจะเกิดขึ้นเฉพาะในกลุ่มที่มีขนาดธุรกิจใกล้เคียงกัน
โดยบริษัทซึ่งถือเป็นผู้รับเหมาขนาดกลางที่มีความสามารถและความสนใจในการประมูลงานมูลค่าตั้งแต่
30 - 500 ล้านบาท จึงแข่งขันกับกลุ่มผู้รับเหมาขนาดกลางและขนาดใหญ่ที่มีจำนวนไม่เกิน 30
รายเท่านั้น ทำให้บริษัทไม่ได้เผชิญความเสี่ยงด้านการแข่งขันที่สูงมากนัก

นอกจากนี้ บริษัทยังมีนโยบายการควบคุมการเข้าประมูลงานที่เข้มงวด
โดยจะไม่เข้าประมูลงานที่บริษัทเห็นว่ามีการแข่งขันรุนแรงโดยการตัดราคา
แต่มีนโยบายในการเลือกรับงานที่มีอัตรากำไรเหมาะสม
เพื่อรักษาระดับคุณภาพงานก่อสร้างในระดับดีเยี่ยม
ซึ่งบริษัทเชื่อว่าจะไม่สามารถดำเนินการได้หากบริษัทเข้าประมูลในโครงการที่มีการแข่งขันสูงและตัดราคากันอย่างมาก

3.  ความเสี่ยงด้านความต่อเนื่องของรายได้

โดยลักษณะการรับงานของบริษัทผ่านการประมูลงาน
ทำให้บริษัทมีความเสี่ยงจากการมีรายได้ไม่ต่อเนื่องหากบริษัทไม่สามารถชนะการประมูลงานใหม่ๆ
ได้ และในช่วงที่ภาวะเศรษฐกิจตกต่ำซึ่งส่งผลให้มีการแข่งขันสูงในด้านราคา
บริษัทอาจไม่สามารถชนะการประมูลได้เนื่องจากบริษัทจะไม่ประมูลงานที่มีอัตรากำไรต่ำเกินไป
ดังนั้น บริษัทอาจมีรายได้ลดน้อยลงหรือไม่ต่อเนื่อง
ทำให้ผลประกอบการของบริษัทไม่เป็นไปตามเป้าหมาย

อย่างไรก็ดี ที่ผ่านมา
บริษัทสามารถที่จะประมูลงานและได้รับงานอย่างต่อเนื่องจนมีรายได้เติบโตพอสมควร
ถึงแม้บริษัทอาจเผชิญปัญหาที่จะมีรายได้ลดลงในบางช่วงเวลา
เนื่องจากภาวะเศรษฐกิจและการแข่งขันที่สูง แต่บริษัทก็อาศัยสายสัมพันธ์ที่ดีกับคู่ค้าสำคัญ ชื่อเสียง
คุณภาพของงานที่รับจ้างในอดีต
เป็นสิ่งที่สนับสนุนให้บริษัทสามารถชนะการประมูลงานหรือได้รับเลือกเป็นผู้รับเหมาได้อย่างต่อเนื่องในระดับหนึ่ง

4.  ความเสี่ยงทางด้านเครดิตอันเนื่องจากการผิดนัดชำระหนี้ของผู้ว่าจ้าง

บริษัทเป็นบริษัทผู้รับเหมาติดตั้งระบบวิศวกรรมประกอบอาคารขนาดกลางที่มีทุนจดทะเบียน
ทีมงานและเงินทุนไม่มากนัก ทำให้ไม่สามารถที่จะรับเหมางานได้เป็นจำนวนมาก
หากมีผู้ว่าจ้างรายใดผิดนัดชำระหนี้หรือต่อรองเพื่อขอชำระเงินไม่เต็มจำนวน
ทั้งในส่วนงานตามสัญญาหลักหรือในส่วนงานเพิ่ม ก็จะส่งผลกระทบต่อผลประกอบอย่างมีนัยสำคัญ
ถึงแม้ว่าบริษัทจะมีสัญญารับเหมาติดตั้งที่บริษัทสามารถฟ้องร้องเรียกค่าเสียหายจากผู้ว่าจ้างได้
บริษัทก็ยังมีความเสี่ยงที่จะไม่ได้รับเงินคืนหรือได้คืนไม่เต็มจำนวนจากผู้ว่าจ้าง
อันเนื่องมาจากฐานะการเงินของผู้ว่าจ้างไม่อยู่ในสถานะที่สามารถชำระเงินได้ ดังเช่นในปี 2550
ลูกค้าของบริษัทรายหนึ่งผิดนัดชำระหนี้จำนวน 10.86 ล้านบาท
บริษัทจึงต้องตั้งสำรองหนี้สูญมูลหนี้ดังกล่าวเต็มจำนวนในปี 2551 และ ในปี 2549
บริษัทมีลูกค้าอีกรายหนึ่งที่ผิดนัดชำระหนี้จำนวน 5.62 ล้านบาทและบริษัทได้ตั้งสำรองเต็มจำนวนในปี
2550

บริษัทให้ความสำคัญต่อปัจจัยเสี่ยงนี้อย่างมาก
จึงมีมาตรการที่เข้มงวดเริ่มตั้งแต่ขั้นตอนการประมูลงาน
โดยจะมีการตรวจสอบสถานะทางการเงินของผู้ว่าจ้างก่อนการประมูล
ด้วยการตรวจสอบงบการเงินของผู้ว่าจ้าง สอบถามเครดิตผู้ว่าจ้างจากคู่ค้า และผู้ควบคุมงาน
รวมถึงการประเมินความเสี่ยงด้วย Qualitative method
หากพบว่าผู้ว่าจ้างรายนั้นมีความเสี่ยงสูง บริษัทก็จะไม่เข้าร่วมประมูลงาน
หรือเข้าประมูลในอัตรากำไรที่สูงเพื่อชดเชยความเสี่ยง และเมื่อประมูลงานได้แล้ว
บริษัทก็มีนโยบายควบคุมด้วยการไม่อนุมัติงานเพิ่มใดๆ
ก่อนได้รับคำสั่งเป็นลายลักษณ์อักษรจากผู้ว่าจ้าง
หรือหากปริมาณงานเพิ่มหักกลบลบกับปริมาณงานลดมีมูลค่ามากกว่าร้อยละ 10 ของมูลค่างาน
บริษัทดำเนินการให้เจ้าของโครงการและผู้ควบคุมงานตกลงทำสัญญาว่าจ้างในส่วนงานเพิ่มทันที
เพื่อป้องกันความเสี่ยงจากการได้รับเงินไม่เต็มจำนวนหรือการต่อรองที่มากเกินไปในภายหลังจากผู้ว่าจ้างสำหรับส่วนงานเพิ่มนั้น

5. ความเสี่ยงจากการผันผวนของราคาวัสดุ

ในการรับเหมาก่อสร้างส่วนใหญ่
บริษัทจำเป็นต้องยืนราคาวัสดุที่ใช้ไว้ตลอดช่วงเวลาในการปฏิบัติงาน
บริษัทจึงอาจประสบปัญหาในการทำกำไรไม่ได้ตามเป้าหมาย หรือขาดทุน
หากราคาวัสดุที่ใช้ในการก่อสร้างเปลี่ยนแปลงอย่างเป็นนัยสำคัญ
โดยเฉพาะอย่างยิ่งวัสดุที่มีการใช้ในปริมาณที่มาก เช่น สายไฟฟ้า ท่อไฟฟ้าและท่อประปา เป็นต้น
และวัสดุที่มีราคาสูง เช่น หม้อแปลงไฟฟ้า เครื่องสูบน้ำ และเครื่องทำความเย็น เป็นต้น

บริษัทคาดว่าความเสี่ยงดังกล่าวมีไม่มากนัก
เนื่องจากก่อนการยื่นราคาค่าก่อสร้างในการประมูลงานนั้น
บริษัทมักจะเจรจากับคู่ค้าของบริษัทที่ร่วมงานกันมาอย่างยาวนาน
ให้เสนอราคาและยื่นราคาตลอดช่วงเวลาก่อสร้าง
และบริษัทได้ใช้ราคาภายใต้เงื่อนไขดังกล่าวในการเสนอราคาเพื่อประมูลงาน ดังนั้น
โดยปกติที่ผ่านมา บริษัทจะได้รับผลกระทบจากการปรับราคาวัสดุไม่มากนัก

6. ความเสี่ยงเนื่องจากการควบคุมต้นทุนไม่เป็นไปตามเป้าหมายหรือจากการทุจริต

ในการรับเหมางานวิศวกรรมประกอบอาคาร บริษัทมีความจำเป็นต้องสั่งซื้อและติดตั้งวัสดุจำนวนมาก
จึงอาจประสบปัญหาในการควบคุมต้นทุน ทั้งในส่วนที่เกิดจากการใช้วัสดุที่มากเกินไป
และจากการที่สั่งซื้อวัสดุในราคาที่แพงกว่าประมาณการ
ทั้งนี้อาจเกิดจากการประมาณการต้นทุนที่ผิดพลาด การควบคุมราคาสั่งซื้อที่ไม่มีประสิทธิภาพ
การควบคุมปริมาณการใช้วัสดุที่ไม่มีประสิทธิภาพ หรือการทุจริตในกระบวนการก่อสร้าง
ซึ่งความเสียหายดังกล่าวอาจส่งผลกระทบต่อผลประกอบการอย่างมีนัยสำคัญ

บริษัทตระหนักดีถึงความสำคัญของการควบคุมต้นทุน จึงจัดให้มีระบบการควบคุมในหลายรูปแบบ ได้แก่
การควบคุมการใช้วัสดุ การสั่งซื้อผ่านส่วนกลาง และการควบคุมต้นทุนของฝ่ายบริหาร
โดยในประเด็นการควบคุมการใช้วัสดุนั้น
บริษัทมีข้อกำหนดให้ฝ่ายก่อสร้างมีหน้าที่จัดทำแบบก่อสร้างละเอียดเพื่อใช้ในการก่อสร้างและสั่งซื้อวัสดุซึ่งจะทำให้การประมาณปริมาณการใช้มีความถูกต้องแม่นยำ
และบริษัทยังจัดให้มีฝ่ายควบคุมการใช้วัสดุ
ซึ่งมีหน้าที่เข้าไปตรวจสอบปริมาณการใช้วัสดุในแต่ละหน่วยงาน
สำหรับระบบการควบคุมการสั่งซื้อวัสดุผ่านส่วนกลางนั้น
บริษัทมีนโยบายในการจัดซื้อสินค้าทั้งหมดผ่านฝ่ายจัดซื้อส่วนกลางเท่านั้น
โดยการสั่งซื้อวัสดุเทคนิคจะต้องได้รับความเห็นชอบจากวิศวกรก่อน
และจึงส่งให้ฝ่ายจัดซื้อเป็นผู้ดำเนินการภายใต้การกำกับดูแลของผู้อำนวยการฝ่ายสนับสนุน นอกจากนี้
บริษัทยังจัดให้มีระบบคอมพิวเตอร์ในการควบคุมต้นทุน โดย ณ ขณะใดขณะหนึ่ง
ผู้บริหารสามารถที่จะรับรู้ต้นทุนโครงการเทียบกับความก้าวหน้าของงาน
มูลค่างานที่ประมูลและมูลค่ากำไรขาดทุนของโครงการได้
และหากรายการใดมีการใช้งบประมาณที่เกินกว่าประมาณการ
ระบบจะไม่อนุญาตให้มีการสั่งซื้อเพิ่มจนกว่าจะได้รับการชี้แจงจากผู้จัดการโครงการนั้นๆ ก่อน
ซึ่งบริษัทเชื่อว่าภายใต้ระบบการควบคุมต้นทุนดังกล่าวนับเป็นระบบควบคุมที่มีประสิทธิภาพทำให้บริษัทสามารถควบคุมต้นทุนได้เป็นอย่างดี
นอกจากนี้ ถึงแม้ว่าบริษัทจะเชื่อมั่นในจริยธรรมของพนักงานบริษัทที่ปฏิบัติมาอย่างดีโดยตลอด
ระบบควบคุมต้นทุนดังกล่าวก็เป็นระบบ Check and Balance
ที่จะทำให้โอกาสในการกระทำทุจริตเป็นไปได้ยาก

7. ความเสี่ยงจากการพึ่งพาทีมงานและผู้บริหารโดยเฉพาะวิศวกรที่มีประสบการณ์

ในการดำเนินธุรกิจรับเหมาติดตั้งระบบวิศวกรรม ความสำเร็จในด้านการบริหารโครงการ
และการควบคุมต้นทุนของโครงการนั้นต้องอาศัยความสามารถของวิศวกรเป็นสำคัญ
ทั้งจากการบริหารโครงการก่อสร้างที่จะต้องก่อสร้างงานให้ทันตามกำหนดเวลาและให้ได้คุณภาพตามที่ผู้ว่าจ้างต้องการ
การประมูลงานให้ได้ในราคาที่เหมาะสม และการควบคุมการก่อสร้างให้เป็นไปตามเป้าหมาย
งานในส่วนต่างๆ ที่กล่าวมาข้างต้นนี้
ล้วนต้องการวิศวกรที่มีประสบการณ์ยาวนานและมีความเชี่ยวชาญเฉพาะด้าน
ดังนั้นหากบริษัทไม่สามารถที่จะรักษากลุ่มบุคลากรในส่วนดังกล่าวไว้กับบริษัท
บริษัทอาจไม่สามารถดำเนินงานได้ตามเป้าหมายและส่งผลกระทบต่อผลประกอบการของบริษัท

บริษัทเข้าใจดีถึงความสำคัญของบุคลากร บริษัทจึงให้ความสำคัญในการพัฒนาคุณภาพวิศวกรของบริษัท
รวมถึงการพยายามที่จะให้กลุ่มวิศวกรที่บริษัทได้พัฒนาขึ้นร่วมงานกับบริษัทในระยะยาว
ซึ่งที่ผ่านมาบริษัทมีนโยบายการรับพนักงานระดับวิศวกรมาร่วมงานกับบริษัทตั้งแต่เริ่มสำเร็จการศึกษาและส่งเสริมให้มีการพัฒนาตนเองทั้งจากประสบการณ์ทำงานที่มากขึ้นตามอายุงาน
และจากการส่งวิศวกรไปอบรมเพิ่มเติมมากกว่าปีละ 5 ครั้ง
นอกจากนี้บริษัทยังมีการสร้างสายสัมพันธ์ที่ดีกับบุคลากรอย่างต่อเนื่อง
โดยจัดให้มีการสัมมนาและสังสรรค์ร่วมกัน ทำให้กลุ่มวิศวกรของบริษัทมีสายสัมพันธ์ที่ดีต่อกัน
ส่งผลให้บริษัทมีอัตราการโยกย้ายพนักงานในส่วนงานรับเหมาวิศวกรประกอบอาคารในระดับที่ต่ำ
คือร้อยละ 1.67 ในปี 2552 บริษัทจึงเชื่อมั่นว่าจะมีความเสี่ยงจากการสูญเสียวิศวกรที่ไม่มากนัก

8. ความเสี่ยงจากการขาดแคลนแรงงาน

บริษัทดำเนินธุรกิจรับเหมาซึ่งยังคงขาดแคลนแรงงานประจำเป็นจำนวนมาก
ทำให้ต้องพึ่งพาแรงงานจากภาคเกษตรกรรมซึ่งเป็นแรงงานที่ผันผวนตามฤดูกาล
บริษัทจึงอาจประสบปัญหาขาดแคลนแรงงานในฤดูกาลเพาะปลูก หรือเก็บเกี่ยว
และช่วงเทศกาลต่างๆ
ซึ่งอาจส่งผลกระทบต่อการบริหารโครงการทำให้บริษัทไม่สามารถดำเนินการได้ตามแผนงานที่วางไว้
ทำให้มีต้นทุนเพิ่มขึ้นจากการเร่งทำงาน
หรือมีค่าใช้จ่ายเพิ่มจากการถูกปรับจากเจ้าของโครงการเนื่องจากดำเนินงานล่าช้า
ซึ่งอาจส่งผลกระทบต่อผลประกอบการอย่างมีนัยสำคัญ

อนึ่ง บริษัทตระหนักดีถึงปัญหาดังกล่าว ดังนั้น ในการวางแผนงานก่อสร้างและการประมูลงานทุกครั้ง
บริษัทจึงคำนวณผลกระทบในด้านต้นทุนจากการเร่งดำเนินการเพื่อทดแทนช่วงเวลาที่ขาดแคลนแรงงาน
รวมไว้ในราคาประมูล รวมถึงการวางแผนก่อสร้างให้เหมาะสมกับช่วงเวลา ทำให้ในรอบ 3
ปีที่ที่ผ่านมาบริษัทไม่เคยประสบปัญหาดำเนินการล่าช้าจนถูกเจ้าของโครงการปรับอันเนื่องจากสาเหตุการขาดแคลนแรงงานเลย

9. ความเสี่ยงจากพึ่งพิงการประมูลงานราชการเป็นหลัก

บริษัทดำเนินธุรกิจบริการบำรุงรักษาระบบวิศวกรรมประกอบอาคาร
ที่มีรายได้ส่วนใหญ่เกิดจากการให้บริการในส่วนของอาคารราชการ
ซึ่งในส่วนของอาคารราชการบริษัทจะต้องเข้าประมูลแข่งขันใหม่เมื่อสัญญาสิ้นสุดลง
บริษัทจึงมีความเสี่ยงที่จะสูญเสียรายได้ในงานบริการดังกล่าวหากบริษัทไม่สามารถชนะการประมูลได้
ทำให้บริษัทขาดรายได้และอาจส่งผลกระทบต่อผลประกอบการอย่างมีนัยสำคัญ

อย่างไรก็ดี บริษัทคาดว่าความเสี่ยงดังกล่าวมีไม่มากนัก
เนื่องจากบริษัทมีการวางแผนในการเข้าประมูลงานราชการอย่างต่อเนื่องสม่ำเสมอ
สอดคล้องกับนโยบายรัฐบาลที่มีการขยายหน่วยงานเพื่อให้บริการประชาชนในด้านต่างๆ
และมีนโยบายที่จะว่าจ้างผู้บำรุงรักษาอาคารจากภายนอกมากกว่าการจ้างพนักงานประจำ
ทำให้มีอาคารราชการที่ต้องการบริการจากภาคเอกชนเพิ่มขึ้นอย่างต่อเนื่อง
ถึงแม้ว่าบริษัทจะไม่ชนะการประมูลในอาคารเดิมที่บริษัทดำเนินการอยู่
บริษัทก็เชื่อมั่นว่ายังคงมีความต้องการในบริการบำรุงรักษาระบบวิศวกรรมประกอบอาคารที่เพิ่มขึ้นทั้งในส่วนภาครัฐและเอกชน
ซึ่งบริษัทจะสามารถหางานบริหารอาคารใหม่มาทดแทนงานเดิมได้จนไม่มีผลกระทบต่อผลประกอบการของบริษัท

10. ความเสี่ยงจากการประกอบธุรกิจที่มีการแข่งขันสูง

ธุรกิจบริการบำรุงรักษาระบบวิศวกรรมประกอบอาคารมีการแข่งขันสูงมากเนื่องจากใช้เงินลงทุนต่ำ
กระบวนการทำงานไม่ซับซ้อน และแรงงานที่ใช้สามารถหาได้ไม่ยาก
ทำให้ปัจจุบันมีผู้ประกอบการจำนวนมากในตลาดที่ดำเนินธุรกิจบำรุงรักษาระบบวิศวกรรมประกอบอาคาร
ทำให้มีการแข่งขันในด้านราคาจนทำให้บริษัทมีอัตรากำไรที่ลดต่ำลง
จนอาจส่งผลกระทบต่อผลประกอบการของบริษัท

บริษัทตระหนักดีถึงปัญหาดังกล่าวจึงมุ่งเน้นขยายธุรกิจบริการบำรุงรักษาระบบวิศวกรรมประกอบอาคารในลักษณะที่เป็นหน่วยธุรกิจเสริมธุรกิจหลักของบริษัท
เพื่อให้มีความครบวงจรครอบคลุมส่วนการติดตั้งและการบำรุงรักษา ดังนั้น
แม้ว่าธุรกิจบริการบำรุงรักษาจะมีการแข่งขันที่สูงและอัตราการทำกำไรต่ำ
บริษัทก็สามารถดำเนินธุรกิจต่อไปได้เนื่องจากการเอื้อประโยชน์ของทั้งสองธุรกิจ

11. ความเสี่ยงจากสภาวะการที่มีอัตราการลาออกพนักงานสูง

    ในการดำเนินธุรกิจบริการบำรุงรักษาระบบวิศวกรรมประกอบอาคาร
    มีกระบวนการทำงานเป็นผลัดหมุนเวียนทั้งกลางวันและกลางคืน
    ซึ่งบุคลากรผู้ปฏิบัติงานอาจมีข้อจำกัดหรือความไม่สะดวกในการปฏิบัติงานโดยเฉพาะผลัดกลางคืน
    ทำให้มีอัตราการลาออกและโยกย้ายงานของบุคลากรดังกล่าวที่สูง
    ส่งผลให้บริษัทมีความเสี่ยงจากการมีบุคลากรไม่เพียงพอหรือการดำเนินงานไม่ต่อเนื่องจนถึงระดับที่อาจกระทบกระเทือนต่อผลการดำเนินงานของบริษัทได้

    โดยบริษัทมีการแบ่งการทำงานเป็นทีมโดยการกระจายข้อมูล
    อีกทั้งยังมีการอบรมพนักงานใหม่ให้มีความรู้ความเข้าใจในงาน
    จนสามารถทดแทนกลุ่มคนที่ลาออกไปได้ ทำให้การโยกย้ายไม่ส่งผลกระทบต่อการปฏิบัติงานนัก